KOMISIJAS REGULA (ES) Nr. 588/2010

(2010. gada 5. jūlijs),

ar ko apstiprina maznozīmīgus grozījumus tāda nosaukuma specifikācijā, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Soprèssa Vicentina (ACVN))

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 2006. gada 20. marta Regulu (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (1) un jo īpaši tās 9. panta 2. punkta otro teikumu,

tā kā:

Pieteikuma mērķis ir grozīt specifikāciju, precizējot to cūku iezīmēšanas kārtību, kuras izmanto izejvielas ieguvei.

Komisija izskatīja minēto grozījumu un nolēma, ka tas ir pamatots. Tā kā grozījums Regulas (EK) Nr. 510/2006 9. panta nozīmē ir maznozīmīgs, Komisija to var apstiprināt, nepiemērojot minētās regulas 5., 6. un 7. pantā izklāstīto procedūru,

IR PIEŅĒMUSI ŠO REGULU.

1. pants

Aizsargātā cilmes vietas nosaukuma Soprèssa Vicentina specifikāciju groza saskaņā ar šīs regulas I pielikumu.

2. pants

Atjauninātais vienotais dokuments ir ievietots šīs regulas II pielikumā.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

(1) OV L 93, 31.3.2006., 12. lpp.

(2) OV L 327, 18.12.1996., 11. lpp.

(3) OV L 73, 19.3.2003., 3. lpp.

II PIELIKUMS

VIENOTS DOKUMENTS

Padomes Regula (EK) Nr. 510/2006 par ģeogrāfiskās izcelsmes norāžu un cilmes vietu nosaukumu aizsardzību

“SOPRÈSSA VICENTINA”

EK Nr.: IT-PDO-0105-0145-10.8.2009

AĢIN ( ) ACVN (X)

1. Nosaukums

Soprèssa Vicentina

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Produkta apraksts, uz kuru attiecas nosaukums 1. punktā

Apraksts. Soprèssa Vicentina ir cūkas zarnu apvalkā iepildīts un nogatavināts sālīts vidēja vai liela izmēra gaļas izstrādājums, tas nav termiski apstrādāts, tas izgatavots, apstrādājot no augstvērtīgām liemeņa daļām iegūtu cūkgaļu.

3.3. Izejvielas (tikai pārstrādātiem produktiem)

Soprèssa Vicentina ražošanai izmantotās izejvielas ir cūkgaļa, kas iegūta no dzīvniekiem, kuri dzimuši un audzēti cūkkopības saimniecībās Vičencas (Vicenza) provinces teritorijā.

3.4. Dzīvnieku barība (tikai dzīvnieku izcelsmes produktiem)

Dzīvnieku ēdināšanai no dzimšanas līdz augšanas posma beigām aizliegts izbarot gaļas miltus, bet nobarošanas posmā aizliegts izmantot dzīvnieku izcelsmes barību, kas nav piena produkti.

Vēlams, lai barība tiktu izēdināta šķidrā vai pastas veidā, piejaucot ūdeni vai, ja vien iespējams, sūkalas. Lai iegūtu labas kvalitātes zemādas speķi, ir atļauts pievienot barībai linolskābi, nepārsniedzot 2 % no izbarojamās devas kopējā sausnas daudzuma. Izbarojamās sūkalas un paniņas kopā katrai cūkai dienā nedrīkst pārsniegt 15 litrus.

Paniņas iegūst kā blakusproduktu sviesta ražošanā, bet sūkalas – sarecinot pienu.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Cūku audzēšana. Soprèssa Vicentina ražošanai izmantotās izejvielas ir cūkgaļa, kas iegūta no dzīvniekiem, kuri dzimuši un audzēti cūkkopības saimniecībās Vičencas (Vicenza) provinces teritorijā.

Izmantojamo dzīvnieku ģenētiskajām īpašībām jāatbilst tādām, kas raksturīgas šādām tradicionālajām tīršķirnēm vai to krustojumos iegūtām šķirnēm: Large White, Landrace un Duroc, kuras ierakstītas Itālijas ciltsgrāmatā vai tādās ārvalstu ciltsgrāmatās, ko atzinusi iestāde, kas atbild par Itālijas ciltsgrāmatas kārtošanu, un kuru izmantojamība atbilst Itālijas ciltsgrāmatā noteiktajām prasībām attiecībā uz liela svara cūku audzēšanu.

Izaudzētajām cūkām jāsasniedz liels kaušanas svars (130 kg kautsvarā).

Minimālais kaušanas vecums ir deviņi mēneši, un tas pārbaudāms, pamatojoties uz datiem, kas norādīti ietetovējumā uz cūkas ciskas (vai uz auss), ko izdara pirmajās 30 dienās pēc cūkas dzimšanas. Lai cūku audzēšanas mītnēs un aprīkojumā nodrošinātu piemērotu temperatūru, pietiekamu gaisa apmaiņu un kaitīgo gāzu aizvadīšanu, tiem jābūt labi izolētiem un vēdinātiem. Cūku mītnes klons jāveido no hidrofobiem, siltumu saglabājošiem un pretslīdes materiāliem.

Ievērojot izmantojamās barības veidus, visam mītnes iekārtojumam un aprīkojumam jāatbilst prasībām attiecībā uz izturību pret koroziju.

Var izmantot arī cūkas, kas audzētas brīvībā vai daļējā brīvībā.

Cūku kaušana. Cūkas drīkst kaut uzņēmumi, kuriem ir sanitāro un higiēnas dienestu atļaujas, kas paredzētas valsts normatīvos un ES tiesību aktos, un kuri atrodas teritorijā, kas ir ar šo ACVN apzīmētā produkta ražošanas apgabals.

Nokauto cūku svars nedrīkst būt mazāks par 130 kg (kautsvarā).

Pārstrādei nav derīga tādu cūku gaļa, kurām ir saskatāmas miopātiju pazīmes (PSE (pale, soft, exudative meat – bāla, mīksta gaļa ar eksudātu), DFD (dark, firm, dry meat – tumša, cieta un sausa gaļa), dzīves laikā notikušu iekaisumu procesu vai saņemtu traumu redzamas sekas), kuras apstiprina lopkautuves veterinārārsts.

Gaļas pārstrāde. Gaļas apstrāde un produktu nogatavināšana jāveic uzņēmumos, kas atrodas iepriekš minētajā noteiktajā teritorijā. Pārstrādes uzņēmumiem ir jābūt sanitāro un higiēnas dienestu atļaujai, kas paredzēta valsts normatīvos un ES tiesību aktos.

Recepte un sastāvdaļas. Soprèssa Vicentina ražošanai no atlasītā cūkas pusliemeņa izraugās daļas, no kurām iegūst augstvērtīgāko gaļu: šķiņķi, skaustu, plecu, vēderdaļu, kakla speķi, muguras daļu.

Pievienotas šādas sastāvdaļas un šādos daudzumos:

— sāls – 2 700 g uz 100 kg gaļas masas,

— rupji malti pipari – 300 g uz 100 kg gaļas masas,

— smalki sasmalcinātu garšvielu (kanēlis, krustnagliņas un rozmarīns) maisījums – 50 g uz 100 kg gaļas masas,

— ķiploki – 100 g uz 100 kg gaļas masas,

— cukuri – 150 g uz 100 kg gaļas masas,

— kālija nitrāts – pieļaujamajos daudzumos.

Gatavošanas metode. Izstrādājuma gatavošanas metode ir šāda.

Pusliemeņus sadala, tad dažādos gabalus atdzesē līdz temperatūrai no 0 °C līdz + 3 °C un atstāj šādā temperatūrā vismaz 24 stundas. Pēc tam gaļas gabalus atkaulo, notīra un atbrīvo no nervu šķiedrām.

Izdalītos gaļas gabalus maļ gaļasmašīnā, izlaižot tos caur materiālu, kurā izveidoti caurumojumi no 6 līdz 7 mm diametrā. Maltajai gaļai, kad tā sasniedz + 3 °C līdz + 6 °C temperatūru, pievieno iepriekš sajauktas garšvielas. Turklāt fermentācijas procesu uzsākšanai var pievienot arī sagatavotas vietējas mikroorganismu kultūras. Pēc tam visu rūpīgi izmaisa tā, lai speķis būtu sajaucies ar liesumu līdz tādai pakāpei, ka sastāvdaļas veido gandrīz sakausētu masu. Šādi iegūto masu iepilda dabīgos cūkas zarnu apvalkos, kuru diametrs ir vismaz 8 cm.

Desas līkumiem ir dažāds svars atkarībā no fasējuma lieluma: 1–1,5 kg, 1,5–2,5 kg, 2,5–3,5 kg, 3,5–8 kg.

Žāvēšana. Žāvēšanu veic šādi: a) 12 stundu laikā notecina mitrumu 20–24 °C temperatūrā; b) 4–5 dienas žāvē 22–24 °C temperatūrā, kura pakāpeniski samazinās līdz 12–14 °C.

Nogatavināšana. Soprèssa Vicentina nogatavošanās laiks, kurā ietilpst arī mitruma notecināšanas un žāvēšanas laiks, atkarīgs no fasējuma lieluma:

vismaz 60 dienas 1–1,5 kg fasējumam,

vismaz 80 dienas 1,5–2,5 kg fasējumam,

vismaz 90 dienas 2,5–3,5 kg fasējumam,

vismaz 120 dienas 3,5–8 kg fasējumam.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Apzīmējums Soprèssa Vicentina DOP ir netulkojams, un tas jānorāda uz etiķetes ar skaidriem un neizdzēšamiem burtiem.

Soprèssa Vicentina DOP marķējums uz etiķetes jāatveido saskaņā ar grafiskās rokasgrāmatas norādījumiem; tā ievietota produkta specifikācijas A pielikumā.

4. Precīza ģeogrāfiskā apgabala definīcija

Soprèssa Vicentina ražošanas apgabalā ietilpst visa Vičencas (Vicenza) provinces teritorija.

5. Saikne ar ģeogrāfisko apgabalu

5.1. Ģeogrāfiskā apgabala specifika

Nogatavināšanas posmu raksturo gaisa mitruma apstākļi, kas saistīti ar temperatūras maiņu. Šie apstākļi ietekmē zarnas apvalkā iepildītā produkta primāro un sekundāro fermentēšanos.

5.2. Produkta specifika

Piedāvājot tirdzniecībā Soprèssa Vicentina, tam piemīt šādas īpašības.

Fizikālās īpašības

Izskats. Pēc formas desa ir cilindriska, par pārsēju izmantota nekrāsota aukla, kas var būt arī elastīga un ar ko desas līkums pārsiets vertikāli (“iegrožots”), un virkne gredzenveida pārsēju no tāda paša materiāla, kas izvietoti horizontāli virs “grožiem” un sedz Soprèssa desu visā tās garumā. Pārsējam nav atļauts izmantot tīklus. Ja produktam pievienoti ķiploki, atļauts izmantot krāsotu auklu, taču tikai pārsēja galam (cilpiņa). Starp gredzenveida pārsējiem ir aptuveni 2–4 cm lielas atstarpes, un jābūt vismaz trim šādiem pārsējiem. Desas līkuma ārējā virsma ir klāta ar gaišu sūbējumu, kas dabīgi attīstās nogatavošanās posmā.

Izskats šķērsgriezumā. Desas masa izskatās kompakta un tai pašā laikā arī mīksta. Nogriežot šķēli, redzams, ka desas satura maisījumā ir speķa gabaliņi, kas izkārtoti tā, lai aptvertu muskuļaudu daļas, tāpēc produkts saglabājas mīksts arī pēc ilgas nogatavināšanās. Desas šķēles krāsas ir nedaudz blāvas, speķa un liesuma gabaliņiem nav krasi izteiktu robežu, un tie veido vidēja lieluma “graudus”.

Ķīmiskās īpašības

Kopējais proteīnu saturs pārsniedz 15 %, tauku saturs ir no 30 % līdz 43 %, minerālsāļu (pelnu) saturs – no 3,5 % līdz 5 %, mitruma saturs nepārsniedz 55 %, pH ir no 5,4 līdz 6,2.

Mikrobioloģiskās īpašības

Mezofilie mikroorganismi: pārsvarā pienskābes baktērijas un Micrococcus ģints baktērijas.

Organoleptiskās īpašības

Smarža : garšvielu aromāts, iespējamas garšaugu smaržas nianses ar ķiploku aromātu vai bez tā. Garša : izsmalcināta, nedaudz saldena un piparota vai ķiplokota. Krāsa : rozā, kas tuva sarkanas krāsas toņiem. Konsistence : desas “graudi” vidēji lieli, viegli sakošļājami.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Visos produkta Soprèssa Vicentina izgatavošanas posmos tam ir cieša saikne ar vidi.

Cilvēkfaktoru ziņā šā produkta saikni ar vidi Vičencas provinces teritorijā nodrošina ražošanas apgabala senās tradīcijas pārmantojušie zemnieki un/vai amatnieki, kas, izmantojot īpašas metodes cūku audzēšanā, gaļas ieguvē un pārstrādē, kā arī izstrādājumu nogatavināšanā, radījuši unikālu produktu Soprèssa Vicentina, kura izgatavošanas metode ir saglabājusies gandrīz nemainīga vēl šodien.

Saikne ar vidi izpaužas izejvielas īpašībās, kas iegūtas, nobarojot cūkas pēc tradicionālas ēdināšanas principiem – izmantojot gandrīz vienīgi augstvērtīgu labību, kas izaudzēta apgabalā.

Turklāt izejvielas saikni ar teritoriju nosaka arī diētiskā piebarošana, galvenokārt putriņas veidā izēdinot cūkām sūkalas, siera rūpniecības blakusproduktu. Tā ir sena, tradicionāla prakse, par to liecina fakts, ka Vičencas provinces teritorija ir ražošanas apgabals divu veidu sieram ar aizsargātu cilmes vietas nosaukumu (Asiago un Grana Padano).

Piena pārstrādē šo abu veidu siera ražošanai kā blakusproduktu iegūst sūkalas.

Šim pārstrādes blakusproduktam izteikti piemīt piena īpašības, it sevišķi tās, ko sūkalas iegūst pēc piena sastāvdaļu sadalīšanās, pienam sarecot, jo sūkalām raksturīgi tas, ka tajās saglabājas siera ieguvei neizmantotās vielas.

Vičencas provinces cūkkopības saimniecības izmanto šā veida sūkalas raksturīgo īpašību dēļ, kuras pāriet cūkas gaļā un tātad arī pārstrādes produktā, ko iegūst no šīs gaļas.

Tā kā sūkalu izmantošana zemā barības vielu satura dēļ (jo tajās ir ļoti liels ūdens saturs) nav ekonomiski izdevīga, šo sieru ražošanā iegūtās sūkalas vienmēr izmantotas tikai vietējā mērogā, tādējādi veicinot šā produkta tradicionālu izmantošanu to cūku ēdināšanā, no kuru gaļas paredzēts ražot Soprèssa Vicentina desu.

Turklāt par Soprèssa Vicentina saikni ar vidi liecina arī tas, ka Vičencas provinces gaļas pārstrādāšanas uzņēmumi ir mazas lopkautuves un ražotnes, kuras izmanto vietējās lopkopības saimniecībās audzētās cūkas, saglabājot ilggadējo tradicionālo Soprèssa Vicentina ražošanas metodi, kas ir tipiska Vičencas zemkopības tradīcijas iezīme.

Nogatavināšanas posmu raksturo gaisa mitruma apstākļi, kas saistīti ar temperatūras maiņu. Šie apstākļi ietekmē zarnas apvalkā iepildītā produkta primāro un sekundāro fermentēšanos.

Šī dabas un cilvēkfaktoru veidotā saikne ar vidi noteikusi savdabīga produkta rašanos, kura raksturīgās īpašības darījušas un joprojām dara Vičencas provincē ražoto Soprèssa desu atšķirīgu no līdzīgiem zarnu apvalkā pildītiem produktiem citos apgabalos. To apstiprina vēsturiski rakstu avoti.

Atsauce uz specifikācijas publikāciju

Valdība ir uzsākusi valsts iebildumu procedūru, aizsargātā cilmes vietas nosaukuma Soprèssa Vicentina atzīšanas pieteikumu 2009. gada 28. martā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 73. numurā.

Ražošanas specifikācijas konsolidētā versija ir pieejama tīmekļa vietnē www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vai tieši atverot ministrijas tīmekļa vietnes mājaslapu (www.politicheagricole.it) un tad uzklikšķinot uz “Prodotti di Qualità” (ekrāna kreisajā pusē) un, visbeidzot, uz “Disciplinari di Produzione all’esame dell’UE (Reg CE 510/2006)”.